苏辙
过龟山
再涉长淮水，惊呼十四年。
龟山老僧在，相见一茫然。
僧老不自知，我老私自怜。
驱驰定何获，少壮空已捐。
掉头不见答，笑指岸下船。
人生何足云，陵谷自变迁。
当年此山下，莫测千仞渊。
渊中械神物，自昔尧禹传。
帆樯避石壁，风雨随香烟。
尔来放冬汴，冷沙涨成田。
褰裳六月渡，中流一带牵。
俯首见砂砾。
群渔捕鲂鳣。
父老但惊叹，此理未易原。
何况七尺躯，不为物所旋。
众形要同尽，独有无生全。
百年争夺中，扰扰谁相贤。